RESOLUCIÓN do 30 de xuño de 2009 pola que se lle dá publicidade ao acordo do Consello de Dirección do Instituto Galego de Promoción Económica (Igape), que aproba as bases reguladoras das axudas do Igape ás Pemes, autónomos e particulares para a renovación de automóbiles con achatarramento de automóbiles antigos (Plan Remóvete Galicia).
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 06/07/2009

O Consello de Dirección do Igape, na súa xuntanza do 2 de xuño de 2009, acordou por unanimidade dos seus membros asistentes a aprobación das bases reguladoras das axudas do Igape á Pemes, autónomos e particulares para a renovación de automóbiles con achatarramiento de automóbiles antigos (Plan Remóvete Galicia).
Con carácter xeral, as axudas reguladas nestas bases outorgaranse en réxime de concorrencia non competitiva ao abeiro do disposto no artigo 19.2. da Lei 9/2007, do 13 de xuño, de subvencións de Galicia. A preparación de solicitudes será necesariamente telemática, en beneficio de ambas as partes.
Na súa virtude e de conformidade coas facultades que teño conferidas,
RESOLVO:
Único.-Publicar no Diario Oficial de Galicia as bases reguladoras das axudas do Igape a Pemes, autónomos e particulares para a renovación de automóbiles con achatarramiento de automóbiles antigos (Plan Remóvete Galicia), que entrarán en vigor aos sete días naturais desde dita publicación oficial. No caso de que o último día do prazo coincida en día inhábil ou en sábado, a entrada en vigor pospoñerase ao día hábil mais próximo.
Santiago de Compostela, 30 de xuño de 2009.
Joaquín Varela de Limia de Cominges
Director Xeral do Instituto Galego de Promoción
Económica
Bases reguladoras das axudas a Pemes, autónomos e particulares para a renovación de automóbiles con achatarramiento de automóbiles antigos (Plan Remóvete Galicia)
A venda de vehículos en España no acumulado dos catro primeiros meses de 2009 representa unha histórica baixada dun 43,7% respecto ao primeiro cuadrimestre de 2008. En Galicia, o descenso en abril foi dun 23,1 % respecto a 2008, sendo o exercicio 2008 tamén decrecente en vendas, respecto do ano anterior.
Así mesmo, unha conxuntura negativa vén afectando a todos os sectores económicos e, moi especialmente, a autónomos e pequenas empresas que teñen dificultades de supervivencia e mantemento do emprego, situacións extremas de dificultades de negocio que non permiten abordar con facilidade a modernización do parque móbil necesario para afrontar con garantía e seguridade o transporte das mercadorías.
Doutra banda, o parque móbil de Galicia segundo estatística 2007 da DXT ascende a 1,4 millóns de turismos e 241.840 vehículos industriais. Deste parque móbil, arredor do 35% segundo estimacións xerais das asociacións sectoriais, serían vehículos de máis de 10 anos de antigüidade; cifra que tende a ascender segundo as mesmas fontes, polo efecto da crise, xa que sen ven producindo nos últimos tempos un novo fenómeno de malvender os seus vehículos novos por parte de particulares con dificultades económicas, unida á adquisición de vehículos vellos por menos de 1.000  para poder manter a mobilidade, o que indica que o avellentamento do parque tende na actualidade a medrar se non se adoptan medidas que mitiguen o fenómeno. Por unha cuestión de seguridade viaria e das persoas considérase conveniente pór en marcha unha medida que tenda a paliar o avellentamento do parque móbil galego.
O Instituto Galego de Promoción Económica (Igape), no cumprimento das súas funcións, desempeña un papel esencial no desenvolvemento de programas e iniciativas que contribúan de xeito salientable a acadar os obxectivos económicos estratéxicos da comunidade galega. Neste contexto, incentivar autónomos, microempresas e Pemes para facilitarlles a modernización dos seus parques particulares de vehículos comerciais pode ser un interesante incentivo na actual conxuntura e, adoptado o sistema de desenvolvemento dos incentivos para Pemes e autónomos, considérase interesante desde o punto de vista social ampliar o sistema de xestión e os incentivos aos particulares, co obxecto de contribuír á modernización do parque móbil da comunidade autónoma e así mellorar a seguridade viaria; desenvolvendo un programa de axudas e incentivos para contribuír ao dito obxectivo.
As convocatorias desta liña de axudas serán obxecto de publicación no Diario Oficial de Galicia mediante resolución do director xeral do Igape. As ditas convocatorias incluirán o procedemento de tramitación, o prazo de presentación de solicitudes e os créditos asignados.
Polo seu obxecto e finalidade e por non corresponder avaliación ningunha das solicitudes, senón a mera comprobación dos requisitos dos beneficiarios, as axudas reguladas nestas bases outorgaranse en réxime de concorrencia non competitiva ao abeiro do disposto no artigo 19.2. da Lei 9/2007, do 13 de xuñ, de subvencións de Galicia.
Artigo 1º.-Obxecto.
Estas bases regulan o contido e procedemento de tramitación dunha liña de axudas a fondo perdido para incentivar a modernización de vehículos nas Pemes e autónomos e aos particulares.
Artigo 2º.-Beneficiarios.
2.1. O Igape poderá conceder axudas a fondo perdido para a modernización de vehículos aos seguintes tipos de beneficiarios:
2.1.1. Pemes e autónomos que cumpran os requisitos da definición de pequena e mediana empresa aprobada no Regulamento 800/2008 da Comisión da U.E. do 6 de agosto de 2008 polo que se declaran determinadas categorías de axuda compatibles co mercado común en aplicación dos artigos 87 e 88 do Tratado (Regulamento xeral de exención por categorías, publicado no DOUE L 214/3, do 9 de agosto), domiciliadas ou con algún centro de actividade na Comunidade Autónoma de Galicia na data de adquisición do vehículo obxecto das axudas.
Para aquelas actividades que se atopen comprendidas dentro dos sectores regulados por normas específicas da Unión Europea sobre axudas estatais, as axudas previstas nestas bases axustaranse, en cada caso, ás ditas normas específicas, especialmente ás exclusións por sector de actividade das Pemes contidas no artigo 1.3 do Regulamento (CE) 800/2008 da Comisión do 6 de agosto de 2008. Nas empresas do sector do transporte, non serán subvencionables os vehículos de transporte de mercadorías por estrada.
2.1.2. Persoas físicas con residencia na Comunidade Autónoma de Galicia na data de adquisición do vehículo obxecto das axudas.
2.2. Os beneficiarios terán que estar ao día das súas obrigas coa Facenda Pública, coa Comunidade Autónoma de Galicia e coa seguridade social e, en xeral, cumprir os requisitos establecidos no artigo 10 da Lei 9/2007, do 13 de xuño, de subvencións de Galicia para obter a condición de beneficiario. Os beneficiarios destas axudas están exentos de achegar os xustificantes de cumprimento das obrigas tributarias e coa Seguridade Social en virtude do establecido no artigo 48.1, letras i) e l) da Lei 16/2008, do 23 de decembro, de orzamentos da Comunidade Autónoma de Galicia para 2009.
2.3. Será causa de automática denegación da axuda que o solicitante teña pendente de reintegro calquera axuda previa declarada ilegal e incompatible co mercado común pola Comisión Europea e suxeita a unha orde de recuperación.
Artigo 3º.-Condicións das axudas.
3.1. Serán subvencionables as operacións de compravenda de vehículos nunha entidade colaboradora formalizadas desde o día 18 de maio de 2009 e ata o 31 de decembro de 2009, ambos incluídos, en que os compradores cumpran as seguintes condicións:
3.1.1. Para Pemes e autónomos:
a) Adquirir un turismo novo ou matriculado orixinalmente en Galicia con menos de dous anos de antigüidade, categoría M1 pouco contaminante (emisión non superior a 149 g/km de CO2) e cun custo non superior a 30.000 ; ou ben un vehículo comercial lixeiro novo ou matriculado en Galicia con menos de dous anos de antigüidade, categoría N1, con masa máxima autorizada non superior a 3.5 tm e pouco contaminante (emisión non superior a 160 g/km de CO2) e cun custo non superior a 30.000 , nalgunha das entidades colaboradoras adheridas á presente iniciativa. O vehículo adquirido deberá matricularse en Galicia.
b) Entregar para achatarramiento un vehículo antigo, con antigüidade superior a 10 anos ou máis de 250.000 km, propiedade da empresa ou autónomo.
c) Achegar para adquisición do vehículo unha contribución financeira exenta de calquera tipo de apoio público de, polo menos, un 25% do seu importe, xa sexa mediante recursos propios ou mediante financiamento externo.
3.1.2. Para persoas físicas.
a) Adquirir un turismo novo ou matriculado orixinalmente en Galicia con menos de dous anos de antigüidade, categoría M1 pouco contaminante (emisión non superior a 149 g/km de CO2) e cun custo non superior a 30.000 ; ou ben un vehículo comercial lixeiro novo ou matriculado en Galicia con menos de dous anos de antigüidade, categoría N1, con masa máxima autorizada non superior a 3.5 tm e pouco contaminante (emisión no superior a 160 g/km de CO2) e cun custo non superior a 30.000 , nalgunha das entidades colaboradoras adheridas á presente iniciativa. O vehículo adquirido deberá matricularse en Galicia
b) Entregar para achatarramiento un vehículo antigo, con antigüidade superior a 10 anos ou máis de 250.000 km, propiedade da persoa que realiza a compravenda.
3.2. Salvo nos casos de adquisicións e achatarramiento de vehículos comprendidas entre o 18 de maio de 2009 e a entrada en vigor destas bases, os beneficiarios non poderán achatarrar o vehículo antigo nin adquirir o vehículo obxecto da axuda previamente á presentación da solicitude de axuda pola entidade colaboradora no Igape.
3.3. Non serán subvencionables as operacións de sustitución de vehículos que puidesen levar a cabo os propios establecementos de venta de vehículos, para automatriculación ou con calquera outro fin.
3.4. As entidades colaboradoras poderán presentar solicitudes de axuda desde o día de entrada en vigor destas bases no DOG ata o 15 de decembro de 2009. No caso de esgotamento do crédito anterior á dita data non se admitirán máis solicitudes, previa publicación de tal circunstancia no DOG e na páxina web do Igape.
3.5. Cando o Igape detecte que se leva aplicado un 80% dos créditos dispoñibles para o financiamento deste programa de axudas, rateará entre cada entidade colaboradora unha porcentaxe equivalente ao crédito que cada unha delas recibise en concepto de subvención ata a data, e comunicará este límite ás entidades colaboradoras. Calquera solicitude posterior que exceda este límite comunicado será denegada por falta de crédito.
Artigo 4º.-Contía das axudas.
4.1. As contías das axudas serán as seguintes:
a) 500  cando se produza a adquisición dun turismo M1 cuxo custo non alcance os 10.000.
b) 700  cando o turismo M1 a adquirir teña un custo entre 10.000 e 30.000.
c) 1.000  cando o vehículo a adquirir sexa un vehículo categoría N1, salvo no caso indicado na epígrafe seguinte.
d) 1.500  cando o vehículo que se vai adquirir sexa un vehículo categoría N1, e sexa adquirido por unha PEME ou autónomo cuxa actividade principal se desenvolva nos sectores da pesca, agroindustrial, téxtil -confección, naval e industria auxiliar, transformación da madeira, rochas ornamentais, audiovisual ou turismo. (As epígrafes correspondentes son os enumerados no anexo IV, as empresas que acrediten mediante alta no IAE algunha destas actividades, deberán ter sido dadas de alta con anterioridade ao 18 de maio de 2009).
4.2. Para o cómputo dos custos incluirase a base impoñible e o IVE, pero non a axuda do Igape nin outras axudas de organismos ou institucións públicas ou privadas establecidas no Real decreto 898/2009, do 22 de maio.
4.3. No caso de que algún organismo ou institución estatal achegase unha cantidade adicional para o mesmo plan, esta sería compatible coas axudas aquí establecidas coa condición, no caso de Pemes e autónomos, que a axuda acumulada non supere o 50% do custo total do vehículo que se vai adquirir.
Artigo 5º.-Compatibilidade coa normativa europea.
5.1. A liñas de axudas recollida no artigo 3, punto 1.1. destas bases, dirixidas a Pemes e autónomos, outórganse, en xeral, ao abeiro do artigo 15 do Regulamento (CE) 800/2008 da Comisión do 6 de agosto de 2008 (Regulamento xeral de exención por categorías) (DOUE L 214, do 9 de agosto de 2008). As axudas concedidas para adquisicións de vehículos desde o 18 de maio ata a entrada en vigor destas bases, outorgaranse conforme o Regulamento 1998/2006 (DOUE L 379, do 28 de decembro de 2006) relativo á aplicación dos artigos 87 e 88 do Tratado ás axudas de mínimis, no sector agrario aplicarase o Regulamento 1535/2007 (DOUE L 337, do 21 de decembro de 2007) e no sector pesqueiro o Regulamento 875/2007 (DOUE L 193, do 25 de xullo de 2007).
5.2. As liña de axudas recollidas no artigo 3, punto 1.2., dirixidas a persoas físicas outorgaranse como axudas de carácter social concedidas a consumidores individuais, e son compatibles co mercado común segundo o artigo 87 do Tratado constitutivo da UE.
Artigo 6º.-Entidades colaboradoras.
6.1. Poderán ser entidades colaboradoras do Igape nestas axudas os establecementos de venda de automóbiles, con personalidade xurídica propia, con domicilio social ou algún centro de actividade en Galicia.
6.2. De acordo coas condicións establecidas no artigo 10 da Lei 9/2007 de subvencións de Galicia, non poderán obter a condición de entidade colaboradora aquelas entidades en que concorra algunha das seguintes circunstancias:
a) Ter sido condenadas mediante sentenza firme á pena de perda da posibilidade de obter subvencións ou axudas públicas.
b) Ter solicitada a declaración de concurso, ser declarados insolventes en calquera procedemento, acharse declarados en concurso, estar suxeitos a intervención xudicial ou ser inhabilitados conforme a Lei concursal sen que conclúa o período de inhabilitación fixado na sentenza de cualificación do concurso.
c) Dar lugar, por causa da que fosen declarados culpables, á resolución firme de calquera contrato subscrito coa administración.
d) Estar incursa a persoa física, os administradores das sociedades mercantís ou aqueles que exerzan a representación legal doutras persoas xurídicas nalgún dos supostos de incompatibilidades que estableza a normativa vixente.
e) Non acharse ao día no cumprimento das obrigas tributarias ou fronte á Seguridade Social ou ter pendente de pagamento algunha outra débeda coa Administración pública da Comunidade Autónoma nos termos que regulamentariamente se determinen.
f) Ter a residencia fiscal nun país ou territorio cualificado regulamentariamente como paraíso fiscal.
g) Non acharse ao día de pagamento de obrigas por reintegro de subvencións nos termos que regulamentariamente se determinen.
h) Ter sido sancionado mediante resolución firme coa perda da posibilidade de obter subvencións segundo esta lei ou a Lei xeral tributaria.
6.3. Procedemento de adhesión das entidades para participar da iniciativa de axuda do Igape.
As entidades de venda de vehículos, con domicilio social ou algún centro de actividade en Galicia, que non incumpran ningún dos supostos previstos no punto anterior, poderán converterse en entidades colaboradoras do Igape polo seguinte procedemento:
O representante legal da entidade deberá cubrir o formulario destinado para tal fin (procedemento IG167) no enderezo www.tramita.igape.es no espazo denominado Formalización de cuestionarios. Nesta aplicación deberá enumerar un conxunto de persoas da súa organización que serán as autorizadas por parte da entidade colaboradora para tramitar telematicamente e asinar electronicamente as solicitudes de axuda. Para poder realizar estas tarefas, as persoas citadas deberán estar provistas de certificado X509v3 dunha das entidades certificadoras dos admitidas pola Consellería de Facenda (consultar en www.tramita.igape.es).
Deberá presentar en algunha oficina de rexistro do Igape a solicitude xerada pola aplicación antedita incluíndo un código IDE de 40 díxitos que a identificará. Neste caso non estará habilitado o rexistro telemático da Xunta.
A solicitude deberá acompañarse da seguinte documentación:
Copia da escritura de constitución e estatutos e, se é o caso, das posteriores modificacións.
Copia do CIF.
Copia do poder de representación e DNI do asinante.
Copia da licenza de actividade.
Copia da alta censual.
Orixinal do certificado de conta bancaria en que se realizarán os ingresos do Igape para a entidade.
Todas as copias dos documentos referidos nos parágrafos precedentes achegaranse debidamente cotexadas.
A remisión da solicitude comportaralle a autorización ao Igape para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia, segundo o disposto no artigo 43 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006. Non obstante, se por razóns técnicas ou doutra índole estes certificados non puidesen ser obtidos polo órgano xestor poderán serlles requiridos ao interesado.
O Igape aceptará as solicitudes recibidas que cumpran os requisitos establecidos.
6.4. O Igape manterá no enderezo da internet www.Igape.es unha relación actualizada de entidades colaboradoras para a xestión deste programa.
Artigo 7º.-Obrigas das entidades colaboradoras.
As entidades colaboradoras adheridas:
a) Tramitarán ante o Igape, por conta do beneficiario, as solicitudes de axuda para operacións de compravenda dos seus vehículos. A tramitación destas solicitudes poderá ser unicamente telemática, para o que é necesaria a sinatura dixital das persoas para tal efecto designadas.
b) Recibirán e custodiarán durante o prazo de catro anos desde a finalización dos expedientes a documentación correspondente ás operacións realizadas, da que remitirán copia dixitalizada ao Igape para proceder ao cobramento das axudas, segundo o previsto no artigo 8º.
c) Deberán darlle publicidade á iniciativa mediante a colocación de carteis indicativos e visibles nos establecementos onde conste con notoriedade os logos da Consellería de Economía e Industria e do Igape.
d) Deberán colaborar coa Consellería de Economía e Industria no ano 2010, na posta en marcha dunha campaña de concienciación sobre seguridade viaria e desenvolvemento sustentable, sempre que no segundo semestre do exercicio 2009 se acade un nivel igual ou superior ao 85% das vendas correspondentes ao mesmo período do ano 2008.
Así mesmo, e sen prexuízo do establecido nos parágrafos precedentes, as entidades colaboradoras quedan obrigadas ao cumprimento do establecido no artigo 12 da Lei 9/2007, do 13 de xuño, de subvencións de Galicia.
Artigo 8º.-Tramitación.
8.1. Os potenciais beneficiarios que decidan acollerse á liña de axudas, unha vez tomada a decisión de adquisición dun vehículo coas condicións establecidas no artigo 3º, deberán dirixirse a unha entidade colaboradora en que presentarán a súa solicitude de axuda segundo o formulario (anexo II) que conterá a autorización para a tramitación da axuda ante o Igape.
8.2. As entidades colaboradoras, antes de pechar calquera operación ao abeiro destas bases, deberán solicitar a aprobación do Igape mediante a remisión telemática do formulario (procedemento IG168) previsto para tal fin no espazo web www.tramita.igape.es (anexo III). No dito formulario deberán constar os datos detallados da operación e do beneficiario.
8.3. Unha vez comprobada a declaración do cumprimento de requisitos polos servizos técnicos do Igape, a área de financiamento elevará proposta de resolución ao director xeral do Igape, quen resolverá por delegación do Consello de Dirección.
O procedemento de concesión resolverase no prazo de quince días desde a data de elevación da proposta de resolución. O procedemento e contido da resolución axustarase ao disposto no artigo 34 do Decreto 11/2009, do 8 de xaneiro, polo que se aproba o Regulamento da Lei de subvencións de Galicia.
Na resolución de concesión de axuda farase constar o seu importe, o custo mínimo do vehículo a adquirir e o prazo máximo para adquirilo.
Na resolución denegatoria de axuda farase constar o motivo da denegación.
8.4. O prazo máximo para ditar e notificarlles aos interesados a resolución do expediente será de seis meses contados desde a data de presentación da solicitude de axuda no Igape. O citado prazo poderá ser suspendido nos supostos establecidos no artigo 42.5 da Lei de réxime xurídico das administracións públicas e do procedemento administrativo común. Transcorrido o dito prazo sen se ter ditada e notificada resolución expresa, o solicitante poderá ter por desestimada a súa solicitude.
8.5. Recursos.
A resolución dos expediente instruídos ao abeiro do disposto nestas bases esgotará a vía administrativa. O interesado, de conformidade co previsto na Lei 29/1998 do 13 de xullo reguladora da xurisdición contencioso-administrativa, poderá interpoñer contra ela recurso contencioso-administrativo ante o órgano xurisdicional competente, no prazo de dous meses contados desde o día seguinte á recepción da notificación da resolución.
Potestativamente e con anterioridade á interposición do recurso contencioso-administrativo, poderase interpoñer no prazo dun mes desde o día seguinte á recepción da notificación da resolución, recurso de reposición, que resolverá o mesmo órgano que ditou o acto administrativo impugnado.
8.6. A notificación da concesión da axuda será remitida a través das entidades colaboradoras por medios telemáticos. Para tal fin, as entidades colaboradoras deberán conectarse ao enderezo web www.tramita.igape.es na epígrafeNotificación telemática.
Artigo 9º.-Aboamento da subvención.
9.1. Unha vez presentada a solicitude de axuda, as entidades colaboradoras poderán formalizar a compravenda cos beneficiarios e, no prazo improrrogable de tres meses desde a notificación da concesión da axuda, presentar no Igape a solicitude de cobramento desta.
9.2. Para presentar a solicitude de cobramento, a entidade colaboradora deberá cubrir previamente o cuestionario de liquidación a través da aplicación de axuda establecida no enderezo da internet
http://tramita.igape.es. Deberán cubrirse necesariamente todos os campos do formulario establecidos como obrigatorios, tras o cal a aplicación emitirá un identificador de documento electrónico de liquidación (IDEL
) que identificará univocamente o cuestionario de liquidación. Este IDEL estará composto de 40 caracteres alfanuméricos e obterase mediante o algoritmo estándar de extractado SHA-1 160 bits a partir do documento electrónico xerado pola aplicación de axuda citada anteriormente.
A solicitude de cobramento presentarase obrigatoriamente de xeito telemático, mediante a instancia normalizada que se xunta como anexo V, no cal será obrigatoria a inclusión dos 40 caracteres alfanuméricos do IDEL obtido no paso anterior. As solicitudes de cobramento que carezan do IDEL ou nas que este sexa erróneo (sexa porque ten un formato erróneo ou porque non foi xerado pola aplicación de axuda) poderán dar lugar ao inicio do expediente de incumprimento no caso de non seren corrixidas.
A entidade colaboradora presentará a solicitude de cobramento co IDEL asinando electronicamente no Rexistro Telemático da Xunta de Galicia. A aplicación de xeración de cuestionarios de liquidación permitirá xuntar estes documentos e remitilos electronicamente.
9.3. A solicitude de pagamento terá que ir acompañada de copias dixitais da seguinte documentación protexidas electronicamente de xeito que a entidade colaboradora declare de forma responsable que corresponde co orixinal e non foron modificadas desde a súa dixitalización.
Factura do vehículo adquirido en que consten os distintos descontos efectuados, entre eles a subvención do Igape.
Ficha técnica do vehículo que se vai adquirir.
Permiso de circulación do vehículo que se vai adquirir, expedido en Galicia.
Certificado de destrución do vehículo achatarrado emitido por centro autorizado.
Copia do DNI ou CIF do comprador.
No caso de Pemes e autónomos: alta censual da actividade.
No caso de adquisición de vehículos de ata 2 anos de antigüidade: o documento subministración de datos do vehículo expedido pola D.X.T. onde conste que a matriculación inicial foi en Galicia.
As entidades colaboradoras custodiarán a documentación xustificativa á disposición do Igape e dos órganos de control da Comunidade Autónoma de Galicia ata o vencemento do prazo de prescrición establecido no artigo 35 da Lei 9/2007, de subvencións de Galicia.
9.4. Unha vez comprobada a documentación, o Igape aboaralle á entidade colaboradora o importe correspondente cada 15 días, na conta que sexa especificada por ela, mediante certificación bancaria expedida para tal fin.
9.5. Transcorrido o prazo de tres meses desde a notificación da concesión da axuda á entidade colaboradora sen que esta+á tivese presentado a solicitude de cobramento da subvención, o Igape requirirá á entidade colaboradora para que no prazo improrrogable de dez días a presente. A falta de presentación comportará a perda do dereito ao cobramento total da subvención.
9.6. Calquera discrepancia entre a documentación xustificativa e as declaracións da solicitude de axuda, que afecte as condicións de subvencionabilidade ou contía das axudas, poderá ser motivo de inicio de expediente de incumprimento que, se for o caso, poderá supor a modificación ou revogación da concesión e o reintegro das cantidades previamente aboadas.
Artigo 10º.-Incumprimento.
10.1. Serán causas de revogación e reintegro da subvención as establecidas no artigo 33 da Lei 9/2007, do 13 de xuño, de subvencións de Galicia. O procedemento para declarar o incumprimento e reintegro de cantidades axustarase ao disposto nos capítulos I e II do título II da Lei 9/2007, do 13 de xuño, de subvencións de Galicia, e título V do Regulamento, sendo competente para a resolución do mesmo o director xeral do Igape. Contra a súa resolución caberá recurso contencioso-administrativo ante os xulgados do contencioso-administrativo de Santiago de Compostela nos dous meses seguintes á súa notificación e potestativamente, recurso de reposición ante o director xeral do Igape no mes seguinte á súa notificación.
10.2. As cantidades que se reintegrarán terán a consideración de ingresos de dereito público e resultará aplicable para o seu cobramento o previsto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
10.3. Sen prexuízo do establecido nos puntos anteriores, os beneficiarios sométense ao réxime de infraccións e sancións establecido no título IV da Lei 9/2007, do 13 de xuño, de subvencións de Galicia, e no título VI do seu regulamento.
Artigo 11º.-Publicación.
De conformidade co artigo 15 da Lei 9/2007, do 13 de xuño, de subvencións de Galicia e co artigo 13.4 da Lei 4/2006, do 30 de xuño, de transparencia e boas prácticas na Administración Pública galega, o Instituto Galego de Promoción Económica publicará as axudas concedidas ao abeiro destas bases na páxina web do Igape, www.Igape.es, expresando beneficiario, finalidade, contía e aplicación orzamentaria, polo que a presentación da solicitude leva implícita a autorización para o tratamento necesario dos datos do beneficiario e da súa publicación nos citados medios.
De conformidade cos puntos 3 e 4 do artigo 13 da Lei 4/2006, do 30 de xuño, de transparencia e boas prácticas na Administración Pública galega, e co previsto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, o Igape e a Consellería de Economía e Industria publicarán na súa páxina web oficial a relación dos beneficiarios e o importe das axudas concedidas ao abeiro destas bases; e incluirá, igualmente, as referidas axudas e as sancións, que como consecuencia delas puidesen impoñerse, nos correspondentes rexistros públicos, polo que a presentación da solicitude leva implícita a autorización para o tratamento necesario dos datos persoais dos beneficiarios e a referida publicidade.
Artigo 12º.-Control.
Os beneficiarios das axudas quedan obrigados a someterse ás actuacións de control que efectúe o Igape ou os órganos internos ou externos de control da Comunidade Autónoma de Galicia, así como ás que poidan efectuar os órganos competentes da Unión Europea, para verificar o cumprimento dos requisitos e finalidades das axudas acollidas a estas bases.
Artigo 13º.-Interpretación.
Corresponde ao director xeral do Igape a facultade de ditar as disposicións necesarias para a aplicación das normas de tramitación previstas nestas bases, así como para resolver as dúbidas concretas que se susciten na súa aplicación.
Artigo 14º.-Dotación orzamentaria.
14.1. Para o desenvolvemento deste plan, o Igape establece un orzamento de 6.000.000 de  ampliables en función da demanda e das capacidades orzamentarias, distribuído do seguinte xeito:
a) Pemes e autónomos: 2.200.000  da partida orzamentaria E4/10/04-656 do ano 2009.
b) Particulares: 3.800.000  da partida orzamentaria E4/10/04-656 do ano 2009.
14.2. Non se poderán outorgar subvencións por contía superior á que se determine nesta convocatoria, salvo que se realice unha nova convocatoria, ou se produza un incremento de créditos derivados dunha xeración, ampliación ou incorporación de crédito ou a créditos incluídos no mesmo programa ou en programas do mesmo servizo, ao abeiro do disposto no artigo 31.2º da lei 9/2007, de subvencións de Galicia.
Artigo 15º.-Remisión normativa.
Para todo o non previsto nestas bases aplicarase o previsto na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o seu regulamento.
Ver referencia pdf "13000D013P071.PDF"